Vyf dood in Fochville-ongeluk(Foto: Verskaf) Vyf mense is dood en twee beseer toe twee ligte motors Dinsdagaand op die N12 in Fochville, Gauteng, in ŉ botsing betrokke was. Volgens Russel Meiring, woordvoerder van ER24, is paramedici omstreeks 20:20 na die toneel ontbied. Die provinsiale ambulansdienste was toe reeds op die toneel. “Een motor het in die pad gestaan terwyl die ander een sowat 100 m verder in die veld langs die pad aangetref is,” sê Meiring. “Vier mans het noodlottige beserings opgedoen en is op die toneel dood verklaar. Twee van hulle was in elke voertuig vasgekeer.” ŉ Vrou in haar 20’s is in ŉ kritieke toestand aangetref. Twee mans, wat vermoedelik die bestuurders van die voertuie was, het matige beserings opgedoen. “Paramedici het die pasiënte op die toneel behandel voordat hulle per ambulans na nabygeleë hospitale geneem is vir mediese opvolgbehandeling.” Die vrou het later in die hospitaal aan haar beserings beswyk. Die omstandighede rakende die ongeluk word ondersoek.